CELEX: 32013D0809
Language: el
Date: 2013-12-06 00:00:00
Title: 2013/809/ΕΕ: Απόφαση του Συμβουλίου, της 6ης Δεκεμβρίου 2013 , για τον καθορισμό της θέσης που πρέπει να λάβει η Ευρωπαϊκή Ένωση στο πλαίσιο της ένατης υπουργικής διάσκεψης του Παγκόσμιου Οργανισμού Εμπορίου όσον αφορά την επισιτιστική ασφάλεια, τη διαχείριση των δασμολογικών ποσοστώσεων και τον μηχανισμό παρακολούθησης

31.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 355/89
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 6ης Δεκεμβρίου 2013
   για τον καθορισμό της θέσης που πρέπει να λάβει η Ευρωπαϊκή Ένωση στο πλαίσιο της ένατης υπουργικής διάσκεψης του Παγκόσμιου Οργανισμού Εμπορίου όσον αφορά την επισιτιστική ασφάλεια, τη διαχείριση των δασμολογικών ποσοστώσεων και τον μηχανισμό παρακολούθησης
   (2013/809/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η Ευρωπαϊκή Ένωση αποδίδει τεράστια σημασία στη λειτουργία και την προοδευτική ενίσχυση του πολυμερούς εμπορικού συστήματος και αναγνωρίζει την ανάγκη προώθησης του γύρου πολυμερών εμπορικών διαπραγματεύσεων της Ντόχα. Η επιτυχής έκβαση της ένατης υπουργικής διάσκεψης του Παγκόσμιου Οργανισμού Εμπορίου (ΠΟΕ) αποτελεί αναγκαίο βήμα για την επίτευξη του στόχου αυτού.
            
         
               (2)
            
            
               Η ανάπτυξη βρίσκεται στο επίκεντρο του γύρου πολυμερών εμπορικών διαπραγματεύσεων της Ντόχα. Στη σύνοδό του της 31ης Ιουλίου 2002, το Γενικό Συμβούλιο του ΠΟΕ ενέκρινε τη σύσταση της ειδικής συνεδρίασης της επιτροπής εμπορίου και ανάπτυξης (ΕΕΑ) για τη θέσπιση μηχανισμού παρακολούθησης για ειδική και διαφοροποιημένη μεταχείριση. Ο στόχος του εν λόγω μηχανισμού παρακολούθησης είναι να συμβάλλει στη διευκόλυνση της ενσωμάτωσης των αναπτυσσόμενων και των λιγότερο ανεπτυγμένων μελών του ΠΟΕ στο πολυμερές εμπορικό σύστημα.
            
         
               (3)
            
            
               Η αποτελεσματική διαχείριση των δασμολογικών ποσοστώσεων (ΔΠ) και η διαφάνεια όσον αφορά τη χρήση τους είναι απαραίτητες για να διασφαλιστεί ότι εφαρμόζονται δεόντως οι προηγούμενες δεσμεύσεις που ανελήφθησαν κατά τη διάρκεια του Γύρου της Ουρουγουάης όσον αφορά την πρόσβαση των γεωργικών προϊόντων στην αγορά. Οι διαπραγματεύσεις που έγιναν στο πλαίσιο του ΠΟΕ σε όλο το 2013 επέτρεψαν στα μέλη του ΠΟΕ να καταλήξουν σε συμφωνία όσον αφορά την εφαρμογή ενός μηχανισμού διαχείρισης των ΔΠ, ο οποίος περιλαμβάνει τις διατάξεις περί διαφάνειας και έναν μηχανισμό διαχείρισης των υποχρησιμοποιούμενων ποσοστώσεων.
            
         
               (4)
            
            
               Τα μέλη του ΠΟΕ θα πρέπει να διαθέτουν την ικανότητα να υλοποιήσουν τα αναγκαία προγράμματα για λόγους επισιτιστικής ασφάλειας, μεταξύ των οποίων τα δημόσια αποθέματα, σύμφωνα με τους κανόνες του ΠΟΕ. Τα προγράμματα δημόσιων αποθεμάτων για λόγους επισιτιστικής ασφάλειας χρειάζεται να πληρούν συγκεκριμένες προϋποθέσεις που συμφωνούνται από όλα τα μέλη του ΠΟΕ, ούτως ώστε να μη διαστρεβλώνεται το διεθνές εμπόριο. Οι διαπραγματεύσεις που διεξήχθησαν στο πλαίσιο του ΠΟΕ καθ’ όλη τη διάρκεια του 2013 επέτρεψαν στα μέλη του ΠΟΕ να εξεύρουν κατάλληλη λύση σχετικά με τα εν λόγω προγράμματα που εφαρμόζονται από τις αναπτυσσόμενες χώρες με τη μορφή μιας συμφωνίας μεταξύ των μελών του ΠΟΕ, η οποία προβλέπει να μην αμφισβητούνται τα εν λόγω προγράμματα κατά τη διάρκεια συγκεκριμένης χρονικής περιόδου, με τον όρο ότι πληρούν ορισμένες προϋποθέσεις (ρήτρα «δέουσας μετριοπάθειας»).
            
         
               (5)
            
            
               Ενδείκνυται, επομένως, να καθοριστεί η θέση που θα ληφθεί από την Ευρωπαϊκή Ένωση στο πλαίσιο της ένατης υπουργικής διάσκεψης του Παγκόσμιου Οργανισμού Εμπορίου όσον αφορά την επισιτιστική ασφάλεια, τη διαχείριση των δασμολογικών ποσοστώσεων και τον μηχανισμό παρακολούθησης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση της Ευρωπαϊκής Ένωσης στο πλαίσιο της ένατης υπουργικής διάσκεψης του Παγκόσμιου Οργανισμού Εμπορίου όσον αφορά την επισιτιστική ασφάλεια, τη διαχείριση των δασμολογικών ποσοστώσεων και τον μηχανισμό παρακολούθησης είναι να υποστηρίξει τα ακόλουθα σχέδια αποφάσεων του ΠΟΕ:
   
               —
            
            
               επισιτιστική ασφάλεια WT/MIN(13)/W/10,
            
         
               —
            
            
               δασμολογικές ποσοστώσεις WT/MIN(13)/W/11,
            
         
               —
            
            
               μηχανισμός παρακολούθησης WT/MIN(13)/W/17
            
         από την ένατη υπουργική διάσκεψη.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 6 Δεκεμβρίου 2013.
      
         
            Για το Συμβούλιο
         
         
            O Πρόεδρος
         
         D. BARAKAUSKAS